钦定古今图书集成/明伦汇编/闺媛典/第098卷 > 皇清四 > 胡价妻锺氏
## 钦定古今图书集成/明伦汇编/闺媛典/第098卷 > 皇清四 > 胡价妻锺氏

按《衡州府志》：“锺氏，衡阳孝廉大鹏曾孙茂才天瑞女也。母萧氏，早寡，抚锺长字诸生胡价，闲静谨嘿，颇达古义。居四载，生灏。明末兵乱，民间妇女少免者，锺以死许价，价不以为意。顺治壬辰冬，戎马大躏，东郊百里皆蜂屯，氏年三十，与夫匿丛薮中，不火食者数日。卒为搜得，将逼锺。锺骂不屈，至挞楚不可忍，乃奋臂” 跃入深涧中，身受数创。兵去，气犹奄奄。价夜起，将觅疗之，锺以锋炬四匝，虑复及，乃解腰间带自经。俄价往视，则气绝矣。价饮泣，覆以艸土。及氛靖，改葬，去殁时已历两月而犹如生。价遂不复娶，祝发南岳山中，释名寂贡。